
Innledning

Det vises til kontrakt om utviklingsoppdrag mellom ITU og HVO, pkt 3 e. 

Dette er den tredje statusrapporten for PLUTO-prosjektet ved Høgskulen i Volda, ”Nye læringsformer og nye roller, lærerstudenten i IKT-støttede læringsprosesser”. Denne rapporten refererer summarisk arbeidet i prosjektet vår semesteret 2002. 

Arbeidet dette semesteret har vært konsentrert om oppfølging og evaluering av det arbeidet som ble igangsatt høstsemesteret 2001. Det vises til de to foregående statusrapportene. 

Prosjektbeskrivelse

Det første året i prosjektperioden har prosjektet omfattet alle fagene på hele førsteårssteget i allmennlærerutdanninga med 82 studenter. I tillegg har prosjektet involvert over 40 studenter knyttet til faget engelsk i 4. studieår, og om lag 60 studenter innenfor faget NSM i 3. studieår. Det vises til skaleringsplanen gjengitt i 1. statusrapport. 

Classfronter er tatt i bruk som e-læringsplattform av alle studentene og lærerne i prosjektet. I samarbeid med det interne kompetansehevingsprosjektet for IKT, har studenter, lærere ved høgskolen og øvingslærerne fått relativt omfattende opplæring i Classfronter knyttet til sin praktiske bruk av dette verktøyet. 

Rapportene fra de ulike fagene viser at Classfronter er godt etablert som informasjons- og kommunikasjonsverktøy knyttet til informasjon og organisering av studiet. Det fremkommer også at Classfronter i varierende grad er tatt i bruk som samarbeidsverktøy i studentenes læringsprosesser. Flere av fagene har gjort spennende utprøvinger og høstet erfaringer som vil bli oppfulgt i den videre utviklingen av prosjektet. Flere av disse utprøvingene er knyttet til samspillet mellom høgskolen og praksisfeltet, hvor IKT er en substansiell del av dette læringsfellesskapet, også utover bruk av Classfronter. Eksempelvis kan her kort nevnes bruk av IKT innenfor fagområdene kunst og handverk og musikk hvor fagene arbeider med programvare i studentenes læringsprosesser i fagene, og hvor disse læringsprosessene blir kommunisert og dokumentert i åpne samarbeidsprosesser gjennom felles presentasjoner både på høgskolen og i praksisfeltet. Videre har norskfaget hatt et samarbeid med Norsk nettskole, hvor ei gruppe studenter har gjort spennende erfaringer med bruk av IKT både i egne læringsprosesser og i praktisk læringsarbeid og veiledning med elever i nettskolen. 

Høgskolen har i oppgradering og utvidelse av IKT utstyr, programvare og trådløs infrastruktur gjort investeringer for om lag 1,6 mill. kr. I tillegg har IT avdelingen blitt utvidet med en stilling knyttet til gjennomføring av prosjektet. Totalt representerer dette en investeringsramme på nær 2 mill. 

Fra og med neste studieår vil studentene få tilbud om kjøp av bærbar PC med trådløs tilkopling i høgskolens studieområde. Neste år vil dette omfatte 1. og 2. årstrinnet i allmennlærerutdanninga + deler av fagutdanninga i NSM og engelsk. Til sammen vil dette kunne omfatte nær 200 studenter for neste studieår. Studentsamskipnadens boenheter har i dag nettilgang via høgskolen.

Hovedfokus i prosjektet i rapportperioden

Veiledning og oppfølging av studentene

Sentralt i prosjektet er studentaktive arbeidsformer og endringer i roller for aktørene i læringsprosessene. Rollen som veileder generelt og som veileder i IKT-støtta læringsprosesser spesielt har hatt et sentralt fokus i denne perioden. Erfaringene så langt viser at en gradvis omlegging i arbeidsformene fra lærerstyrte arbeidsformer til mer studentstyrte og praksisnære arbeidsformer gir nye utfordringer i veilederrollen for faglærerne i lærerutdanningen. Endringene preges av en flytting av fokus fra fagene og disiplinene i retning av fagenes praksisfelt. Her møter en de mer tverrfaglige og allmenne læringsprosessene i lærerutdanningen generelt og studentenes praksisfelt spesielt. Lærerroller i lærerutdanningen, og herunder veilederrollen vil derfor bli viet spesiell oppmerksomhet i prosjektet videre.

Evalueringsformer  

Nye arbeidsformer utfordrer også evalueringsformene i lærerutdanninga. I denne perioden har samtlige fag hatt relativt omfattende fagplanrevisjoner, hvor evalueringsformene har fått en klar endring fra summative til mer formative evalueringsformer hvor læringsprosessene har en tydeligere plass i evalueringsoppleggene. Dette i tråd med endringer i arbeidsformene hvor også studentene spiller en mer aktiv rolle også i evalueringsarbeidet. 

Praksisopplæringen 

I vårt prosjekt har det vært en målsetting at praksisopplæringen skulle planlegges, gjennomføres og vurderes i samarbeid mellom basisgruppeveileder fra høgskolen, studentene og øvingslærerne. Målet har vært å sikre sammenheng og helhet i studentenes fagstudier ved høgskolen og opplæringen i praksis. Dette for å gi innspill i utviklingen av studentenes didaktiske kompetanse både knyttet til fagstudiene og til praksisopplæringen. Samtidig vil dette kunne sikre den didaktiske rasjonaliteten i lærerutdanningen som sådan. 

I tråd med disse målsettingene har det vært gjort utprøvinger av alternative modeller for gjennomføring av praksisopplæring i allmennlærerutdanninga hvor praksisopplæringa har vært gjennomført fleksibelt i  tid, men basert på en avtale om innhold i praksisopplæringa mellom studenter, lærere og øvingslærere. Evalueringen viser at øvingslærerne stiller seg overveiende positive til disse endringene, mens lærerne ved høgskolen og studentene oppfatter denne fleksibiliteten som mer problematisk i forhold til tidsfastlagte studieaktiviteter ved høgskolen hvor deler av studieoppleggene har forutsatt obligatorisk deltaking for studentene. 

Erfaringene knyttet til praksisopplæringen har ført til utvikling av et ”støtteprosjekt” hvor praksisskolene er trukket mer direkte og deltagende inn i PLUTO prosjektet ved HVO. Det vises til vedlagte prosjektskisse for dette prosjektet. 

Evaluering i prosjektet

Arbeidet med evaluering i PLUTO prosjektet ved HVO har vært viet mye oppmerksomhet denne rapportperioden. Det er utviklet og gjennomført en survey undersøkelse som skal ivareta prosjektets sentrale innsatsområder og dekke de ulike aktørgruppene (respondentene) i prosjektet. Denne surveyundersøkelsen vil bli foretatt hvert år i prosjektperioden (3 år) og vil slik muligens kunne gi noen tidsseriedata som kan si noe om endringer i prosjektperioden. 

Dybdeevalueringene vil bli knyttet til de ulike delprosjektene som her setter sine fokus ut fra fagenes egenart og opptatthet i prosjektet. Disse dybdeevalueringene vil i hovedsak utgjøre den kontraktsfestede midtveisrapporteringen. 

Oppsummering – veien videre

I gjennomføre et prosjektrettet utviklingsarbeid i en etablert institusjon med mange og ulike aktører er en stor utfordring. I nyere organisasjonsteori anvendes begrepet multistandardorganisasjoner
, en organisasjon med særlig stor kapasitet til å ta opp i seg og til å handtere mange, inkonsistente, overlappende og flyktige oppskrifter fra institusjonelle omgivelser. 

Veien videre må slik bygge på grundige analyser av de tiltakene en iverksetter og i de institusjonelle og organisatoriske omgivelsene en skal handle i. Utfordringene blir å holde fokus på prosjektets mål og teoretiske forankring i sosiokulturell læringsteori. 

Ut fra de evalueringene som er gjort, og de drøftingene som er gjennomført vil en foreløpig og kortfattet oppsummere veien videre:

· Videreføre organiseringen av studentene i læringsprosessene

· Videreutvikle modeller for praksisopplæring, og utvikle samarbeid med praksisskoler gjennom institusjonsavtaler.

· Videreføre arbeidsformene med tanke på utnytting av IKT.

· Øke konsentrasjonen i tidsskjemaet (grader av blokklegging, temaorientering) men søke å beholde kontinuitet, progresjon, sammenheng og helhet.

· Tilbud om bærbar PC til studentene, med trådløs oppkopling i bibliotek og studierom.

· Utvikle områder der IKT gir nye muligheter, så som:

· Praksisrapportering

· Samarbeide med praksisfeltet

· Mappevurdering

· Prosjekt og samarbeide i læringsprosessene

· Fellesseminarer og kompetanseheving.

Roy-Asle Andreassen

    prosjektleder

� Kjell Arne Røvik, 1998,  ”Moderne organisasjoner – Trender i organisasjonstenkningen ved tusenårsskiftet”, Fagbokforlaget, Tromsø.





